b"\n_START_ARTICLE_\nRecinte fortificat de Llupi\xc3\xa0\n_START_SECTION_\nHist\xc3\xb2ria\n_START_PARAGRAPH_\nEl primer esment documental de Llupi\xc3\xa0 apareix en una carta relacionada amb el Cartulari de Cuix\xc3\xa0. Data del 953, en una donaci\xc3\xb3 al monestir de Cuix\xc3\xa0, on Eldebrand feia donaci\xc3\xb3 dels seus alous en terres de Lupianum. En donacions posteriors, foren els monestirs de Sant Pere de Rodes (965), Santa Maria d'Arles (967), altre cop Cuix\xc3\xa0 (primer quart del segle XI) i Sant Mart\xc3\xad de Canig\xc3\xb3 (1007) els beneficiats de b\xc3\xa9ns a Llupi\xc3\xa0._NEWLINE_Des del 1091 apareix una fam\xc3\xadlia cognominada de Llupi\xc3\xa0: Berenguer de Llupi\xc3\xa0 n'\xc3\xa9s el primer documentat. Aquesta fam\xc3\xadlia apareix ara sota el domini del vescomtat de Castellnou, ad\xc3\xa9s sota el del comtat de Besal\xc3\xba. Al segle\xc2\xa0xiv els Llupi\xc3\xa0 es van fer amb el domini de Bages, i mantingueren la baronia de Llupi\xc3\xa0 i Vilarmil\xc3\xa0, que encara fou engrandida amb la baronia de Castellnou.\n_START_SECTION_\nLes restes del recinte\n_START_PARAGRAPH_\nTrenta metres a migjorn de l'esgl\xc3\xa9sia es conserven dos panys de paret, amb una al\xc3\xa7ada de fins a 6 metres, i amb una llarg\xc3\xa0ria de 30 i 18 metres, respectivament, que formen angle i clouen, actualment, el pati de l'escola. Estan fetes de pedres i c\xc3\xb2dols arrenglerats, amb fragments en opus spicatum. Tot i que l'espai de l'antiga cellera ja devia estar organitzat abans de l'any 1000, aquests fragments de muralla fan pensar en una obra del segle\xc2\xa0xiii."